Sfânta Liturghie pe înţelesul copiilor

Istoria liturghiei de duminica

Dumnezeu a creat lumea în şase zile. A şaptea zi s-a odihnit. Pe muntele Sinai, poporul evreu a primit de la Dumnezeu porunca de a face din ziua a şaptea o zi de odihnă şi de preamărire a lui. 

Şi Isus Cristos a respectat ziua a şaptea, mergând la templu, făcând bine şi rugându-se Tatălui ceresc.

Pentru creştini, ziua a şaptea este duminica, deoarece în această zi a înviat Isus Cristos, a coborât Duhul Sfânt asupra apostolilor adunaţi în Cenacol, iar primii creştini, urmând tradiţia apostolilor, se adunau şi celebrau Sfânta Liturghie.

Biserica respectă şi astăzi ziua de duminică, făcând din ea o zi închinată Domnului înviat, în care se celebrează Sfânta Liturghie cu participarea tuturor.

Duminica este şi zi de odihnă, de bucurie şi de caritate.
Să intrăm într-o biserică

Biserica este o clădire deosebită de celelalte: prin stilul arhitectural pe care îl are, prin faptul că este cea mai înaltă clădire din localitatea în care te afli şi datorită scopului pentru care este construită: celebrarea Sfintei Liturghii şi a celorlalte sacramente.

Îţi voi propune în continuare câteva din elementele principale care o compun.

1. Altarul: Îl simbolizează pe Isus Cristos. Este masa pe care se celebrează Euharistia. Este cel mai important element dintr-o biserică. Intenţionat este construit mai sus pentru a putea fi văzut de către toţi cei care participă la Liturghie.
2. Tabernacolul: Este locul în care se păstrează Sfânta Împărtăşanie. Lângă el sau deasupra lui este aşezată o lampă aprinsă, pentru a semnala prezenţa continuă a lui Isus. Din respect faţă de Isus prezent, ori de câte ori se trece prin faţa tabernacolului, se îngenunchiază.

3. Pupitrul: Este locul de la care se citesc lecturile sfinte, se cântă psalmul şi se ţine predica.

4. Lumânarea pascală: Este lumânarea care îl simbolizează pe Isus Cristos înviat, se aprinde în noaptea de Paşti de la focul binecuvântat, pe tot parcursul timpului pascal şi la liturghiile pentru răposaţi.
5. Crucea: Este semnul distinctiv al creştinilor. Aşezată undeva deasupra altarului, ne aminteşte că Isus şi-a dat viaţa pe ea din iubire faţă de noi.

6. Statui: Pot să o reprezinte pe Sfânta Fecioară Maria, pe sfântul Iosif, pe sfântul Francisc, pe sfânta Tereza a Pruncului Isus, pe fericitul Ieremia, etc. Lângă ele se poate aprinde o lumânare pentru a arăta că aşa cum flacăra ei se înalţă spre cer, la fel se înalţă şi rugăciunile pe care le facem prin mijlocirea lor.
7. Baptisterul: Este locul unde se fac botezurile. De obicei este un vas sub formă de lighean în care se scurge apa de pe capul celui care primeşte botezul.

8. Aghiazmatarul: Este vasul care conţine apă binecuvântată. Se află de obicei de o parte şi de alta, la intrarea în biserică. Intrând, credincioşii, înmoaie degetul în apa binecuvântată, apoi îşi fac semnul sfintei cruci.

9. Confesionalul: Este locul în care se pot face spovezile. Este format din două cămăruţe, una pentru preot şi alta pentru penitent, despărţite printr-un perete, prevăzut cu un mic geam pentru discuţiile din cadrul spovezii.

10. Sacristia: Este camera unde se păstrează hainele şi obiectele folosite în cadrul Sfintei Liturghii.

11. Navata: Cuvântul provine de la „navă” şi este locul în care se află băncile şi de unde credincioşii participă la Sfânta Liturghie.

12. Turnul: Este partea de clădire a bisericii în care se află clopotele, care au rolul de a anunţa începutul Sfintei Liturghii, ca şi momentele principale din cadrul ei: Mărire, Prefacerea, Îngerul Domnului, etc. 

Obiecte necesare pentru Sfânta Liturghie

Ca şi în cazul unei cine luate în familie şi pentru Sfânta Liturghie sunt necesare câteva obiecte; unele sunt cărţi, altele vase care conţin pâine, vin şi apă, iar altele sunt pur şi simplu pentru a da o notă de sărbătoare celebrării. 

Liturghierul: Este cartea care conţine rugăciunile rezervate preotului care prezidează celebrarea. Se află totdeauna la altar.

Lecţionarul: Este cartea care conţine lecturile sfinte citite în cadrul Sfintei Liturghii. Lecturile sunt doar din Sfânta Scriptură. Este cartea care de regulă se află la pupitru.

Potirul: Este cupa în care se află vinul care urmează să fie transformat în Sângele lui Isus.

Pala: Este un carton frumos îmbrăcat în pânză care are rolul de a acoperi potirul în timpul Sfintei Liturghii, protejându-l astfel de diferitele impurităţi care ar putea intra în el. 

Patena şi pixida: Sunt vase sub formă de tavă sau farfurie şi conţin ostiile care urmează să fie consacrate.

Corporalul: Este bucata de pânză pe care preotul aşează potirul, patena şi pixida începând de la Ofertoriu.

Purificatorul: Este batista folosită pentru ştergerea potirului, a patenei şi a pixidei.

Manutergiul: Este batista pe care preotul o foloseşte pentru ştergerea mâinilor după purificarea de la Ofertoriu. 

Păhăruţele: Sunt două pahare de mici dimensiuni în care se află vinul şi apa necesare celebrării Sfintei Liturghii.

Clopoţeii: Prin sunetul lor au rolul de a anunţa momentele care cer o atenţie deosebită din cadrul Sfintei Liturghii.

Cadelniţa: Este folosită pentru a se tămâia altarul, lumânarea pascală, Evangheliarul, celebrantul principal şi participanţii la Sfânta Liturghie.
Tămâieră: Este vasul în care se păstrează tămâia. În el se află şi o linguriţă folosită pentru punerea tămâiei în cadelniţă.

Găletuşa şi aspersorul: Sunt obiecte care conţin apă binecuvântată din care se stropeşte poporul în cadrul celebrărilor penitenţiale din timpul Sfintei Liturghii sau din afara ei. 

Lumânările: Semnalează un loc sau un obiect sacru. Au rolul de a-l ajuta pe cel care participă la Sfânta Liturghie să se consume din iubire aşa cum şi ele se consumă arzând.
Florile: Sunt semnul sărbătorii, al bucuriei, al rugăciunii, al prieteniei, etc. Culorile şi frumuseţea lor au rolul de a trezi lauda şi mulţumirea faţă de Dumnezeu-Creatorul a toate.
Relicvariul: Este un obiect frumos ornat care conţine o relicvă a unui sfânt şi care este dat spre venerare de obicei la sfârşitul Sfintei Liturghii. Poate fi relicva sfântului Anton, a fericitului Ieremia, o bucată din crucea lui Isus, etc.

Hainele preotului

Preotul îl reprezintă pe Isus Cristos. În cadrul Sfintei Liturghii el împrumută lui Isus întreaga sa persoană. De aceea, hainele şi comportamentul lui trebuie să-l scoată în evidenţă pe Isus. 

Alba: Este haina albă şi lungă comună tuturor slujitorilor altarului. Aminteşte de haina lungă pe care o purta Isus. Este prinsă la mijloc cu un cingul.
Stola: Este un fel de fular pe care, episcopii şi preoţii îl poartă pe lângă gât, cu cele două capete atârnate în jos, iar diaconii, în diagonală, pornind de pe umărul stâng.

Cazula sau Planeta: Este haina rezervată preotului. Este folosită la celebrarea Sfintei Liturghii, în mod special de către celebrantul principal.
Stola şi cazula sau planeta sunt de mai multe culori; depinde de celebrare şi de timpul liturgic.

Alb: Este culoarea care semnifică lumina şi strălucirea divină. Este folosită mai ales la sărbătorile mari; Paşti şi Crăciun, în sărbătorile Sfintei Fecioare Maria, ca şi a sfinţilor care nu au murit ca martiri.

Roşu: Este simbolul focului, al sângelui şi al iubirii. Această culoare este folosită în mod special în Duminica Floriilor, în Vinerea Sfântă, în ziua de Rusalii dar şi cu ocazia celebrărilor în cinstea sfinţilor martiri.

Verde: Este culoarea vieţii şi a speranţei. Se foloseşte în timpul de peste an.

Violet: Este simbolul penitenţei şi al convertirii. Se foloseşte în mod special în timpul Adventului, al Postului Mare, ca şi în cadrul celebrărilor pentru răposaţi.
Poziţii şi gesturi

Când ne rugăm lui Dumnezeu, o putem face, nu numai stând în genunchi şi folosindu-ne de anumite cuvinte, ci având şi alte poziţii şi făcând şi alte gesturi. 
În cadrul celebrării Sfintei Liturghii, având aceeaşi poziţie şi făcând aceleaşi gesturi, este semn de comuniune şi de iubire. Astfel de poziţii şi gesturi au rolul de a favoriza participarea atentă şi responsabilă.
În picioare: Indică atenţia şi promptitudinea. Este poziţia cea mai des folosită de către participanţii la Sfânta Liturghie. Se stă în picioare în momentele principale ale celebrării: de la început până la lecturi, în timpul citirii evangheliei, în timpul rugăciunilor prezidenţiale (colecta, asupra darurilor şi după împărtăşanie), când se propune rugăciunea credincioşilor, în timpul rugăciunii euharistice de dinainte de Prefacere, ca şi înainte de momentul împărtăşirii.
În genunchi: Exprimă micimea omului înaintea măreţiei lui Dumnezeu. Are un profund caracter penitenţial şi de adoraţie. Este poziţia pe care trebuie să o adoptăm în mod special în timpul Prefacerii.

Aşezaţi: Este poziţia cea mai comodă pentru a asculta şi pentru a medita. În cadrul Sfintei Liturghii se stă în această poziţie în timp ce se citesc lecturile şi se cântă psalmul, în timpul Ofertoriului şi după primirea Sfintei Împărtăşanii pentru a favoriza cântarea sau după caz, interiorizarea profundă.

Procesiunea: Este gestul care favorizează participarea activă. Mai întâi este procesiunea pe care credinciosul o face de acasă până la biserică, apoi este procesiunea pe care o face preotul şi ceilalţi slujitori când ies la altar, procesiunea de la Ofertoriu, în cadrul căreia sunt purtate darurile la altar, procesiunea de la împărtăşanie, când cei care se împărtăşesc merg pentru a primi Trupul lui Isus şi procesiunea finală, când toţi participanţii se retrag la casele lor, purtându-l cu ei pe Isus Cristos.

În timpul Sfintei Liturghii se fac şi alte gesturi: 

Semnul sfintei cruci: Se face la începutul şi la sfârşitul Sfintei Liturghii.

Baterea pieptului: Este un gest de recunoaştere a răului făcut. Se face în timp ce se recită: „Mărturisesc...”

Semnul sfintei cruci cu degetul: Se face pe frunte, pe buze şi pe piept, cu degetul mare de la mâna dreaptă la începutul citirii din evanghelie. Are rolul de a ne conştientiza că ceea ce se citeşte din evanghelie trebuie priceput, vestit şi trăit.
Înclinarea: Se face în timp de ce recită „Crezul”, la cuvintele: „S-a întrupat de la Duhul Sfânt din Maria Fecioara şi s-a făcut om...”
Strângerea mâinii: Este gestul care se face la dăruirea păcii. De obicei, pentru a nu se deranja, se dă mâna doar cu persoana din dreapta şi din stânga.

Alte gesturi sunt specifice doar preotului care celebrează Sfânta Liturghie. Acestea sunt: întinderea mâinilor când invită la rugăciune, întinderea mâinilor şi apoi binecuvântarea asupra pâinii şi a vinului înainte de consacrare, la sfârşitul celebrării, când îl invocă pe Duhul Sfânt pentru a binecuvânta pe cei prezenţi.

Schema Sfintei Liturghii

Schema generală a Sfântei Liturghii este aceeaşi în întreaga Biserică Romano-Catolică. Ceea ce se schimbă zilnic sunt lecturile sfinte şi psalmul, iar săptămânal, rugăciunile prezidenţiale. 
Cartea din care se celebrează Sfânta Liturghie se numeşte „Liturghier”. Acesta, de regulă, este scris în două culori: roşu şi negru. Ceea ce este scris cu roşu se numeşte „rubrică” şi are de a explica ritualul propriu-zis al Sfintei Liturghii până în cele mai mici detalii. Cu negru sunt scrise rugăciunile în general.
Schema este următoarea:

Ritualul începutului: Semnul sfintei cruci, actul penitenţial, imnul „Mărire”, Rugăciunea zilei sau Colecta.

Liturgia Cuvântului: Lectura, psalmul, evanghelia, predica sau omilia, crezul, rugăciunea credincioşilor.

Liturgia euharistică: Ofertoriul, Rugăciunea euharistică, Prefacerea, Doxologia finală, Tatăl nostru, Ritul păcii, Împărtăşania, rugăciunea finală. 

Ritualul de încheiere: Binecuvântarea finală, trimiterea credincioşilor, întoarcerea lor la viaţa cotidiană.
Sfânta Liturghie desfăşurată şi explicată
Ritualul începutului
Sfânta Liturghie este un act al Bisericii pe care îl celebrează împreună: Capul-Isus Cristos şi Trupul-Biserica sa; preotul alături de credincioşi. Împreună se roagă, cântă, cer iertare, îl laudă pe Dumnezeu, participă la Euharistie.

Cântecul de început: Înainte de începerea Sfintei Liturghii are loc intonarea şi cântarea unui cântec specific timpului liturgic. Cântecul are rolul de a-i ajuta pe cei prezenţi să intre în atmosfera sacră a ceea ce va urma. În acelaşi timp însoţeşte intrarea preotului şi a celorlalţi slujitori la altar.

Semnul sfintei cruci: Este simbolul credinţei noastre creştine, amintire a botezului pe care l-am primit şi început al Sfintei Liturghii.

Amin: Este o aclamaţie de origine ebraică care se poate traduce astfel: „Aşa să fie, e adevărat, aşa este, sunt de acord, cred, astfel afirm, etc).

Salutul preotului: Exprimă bucuria întâlnirii dintre preot şi credincioşi, dintre Cristos şi Biserica sa. În acelaşi timp se aminteşte prezenţa lui Cristos în mijlocul celor prezenţi.
Actul penitenţial: Lui Dumnezeu care ne cheamă îi răspundem cu întreaga noastră fiinţă. Dar noi ştim că suntem păcătoşi, de aceea, la invitaţia preotului, fiecare din cei prezenţi îşi recunoaşte păcatele făcute şi cere iertare lui Dumnezeu pentru ele. Nu sunt iertate în cadrul actului penitenţial păcatele de moarte. Pentru iertarea lor este nevoie de sacramentul spovezii. Actul penitenţial se încheie cu invocarea iertării din partea preotului a păcatelor mici, făcute. 

P: În numele Tatălui şi al Fiului şi al Sfântului Duh.

C: Amin.
P: Harul Domnului nostru Isus Cristos şi dragostea lui Dumnezeu Tatăl şi împărtăşirea Duhului Sfânt să fie cu voi toţi!

sau: Domnul să fie cu voi!
C: Şi cu duhul tău.
P: Fraţilor, să ne recunoaştem păcatele, pentru a celebra cum se cuvine Sfintele Taine.

C: Mărturisesc lui Dumnezeu atotputernicul şi vouă, fraţilor, că am păcătuit prea mult cu gândul, cuvântul, fapta şi omisiunea: din vina mea, din vina mea, din prea mare vina mea.

De aceea rog pe Sfânta Maria, pururea Fecioară, pe toţi îngerii şi sfinţii şi pe voi, fraţilor, să vă rugaţi pentru mine la Domnul Dumnezeul nostru.

P: Să aibă milă de noi atotputernicul Dumnezeu şi, iertându-ne păcatele, să ne ducă la viaţa cea veşnică.

C: Amin.

P: Doamne, miluieşte-ne!

C: Doamne, miluieşte-ne!

P: Cristoase, miluieşte-ne!

C: Cristoase, miluieşte-ne!

P: Doamne, miluieşte-ne!

C: Doamne, miluieşte-ne!

Mărire sau Gloria: Este un imn foarte vechi. Prin el, Biserica aduce laudă şi preamărire lui Dumnezeu-Tatăl şi Fiului său, Isus Cristos. 
Începe cu anunţul pe care l-au făcut îngerii păstorilor în noaptea de Crăciun. Urmează o laudă adusă lui Dumnezeu-Tatăl şi câteva afirmaţii prin care se exprimă iubirea şi încrederea în el.
Prima parte se încheie cu amintirea câtorva cuvinte prin care se face cunoscută măreţia divină.

Urmează apoi preamărirea lui Isus. După ce sunt amintite câteva nume care atestă misiunea sa de Fiu al lui Dumnezeu, este scoasă în evidenţă calitatea sa de Mântuitor al oamenilor.
Ultima parte este o profesiune de credinţă în Dumnzeu-Tatăl, Fiul şi Duhul Sfânt.
Nu se cântă în timpul Adventului şi al Postului Mare, datorită sobrietăţii acestor perioade.

Rugăciunea zilei sau Colecta: Cu această rugăciune se încheie prima parte a Sfintei Liturghii. Se numeşte şi „Colecta” pentru că este sinteza tuturor intenţiilor pe care le au participanţii şi pe care preotul, în numele lor, le preia şi le oferă lui Dumnezeu. Această rugăciune are şi rolul de a preciza motivele unei anumite sărbători sau ale celebrării ca atare.
Mărire în cer lui Dumnezeu

şi pace pe pământ oamenilor de bunăvoinţă.

Te lăudăm, te binecuvântăm,

te adorăm, te preamărim.

Doamne, Dumnezeule, Împărate ceresc,

Dumnezeule, Părinte atotputernic,

îţi mulţumim ţie pentru slava ta cea mare.

Doamne, Fiule unule-născut, Isuse Cristoase,

Doamne, Dumnezeule, Mielul lui Dumnezeu, Fiul Tatălui,

care iei asupra ta păcatele lumii, miluieşte-ne pe noi.

Tu care iei asupra ta păcatele lumii,

primeşte rugăciunea noastră.

Tu, care şezi de-a dreapta Tatălui, miluieşte-ne pe noi.

Fiindcă tu singur eşti sfânt, Tu singur Domn,

Tu singur Preaînalt,

Isuse Cristoase, împreună cu Duhul Sfânt,

întru mărirea lui Dumnezeu Tatăl. Amin.
P: Să ne rugăm:

Te rugăm, Doamne, să răspunzi cu bunătate cerească

la cererile poporului care te imploră,

ca să înţeleagă ceea ce trebuie să facă

şi să aibă puterea de a şi înfăptui. Prin Domnul...
C: Amin.
Hrana cuvântului lui Dumnezeu
Primul mare moment al Sfintei Liturghii este ascultarea plină de atenţie a cuvântului lui Dumnezeu. Această parte este constitutită din lecturi din Sfânta Scriptură, de psalm, de omilie sau un moment de tăcere, de recitarea Crezului şi de Rugăciunea credincioşilor sau universală.

În fiecare duminică, Biserica propune trei lecturi şi un psalm: una luată din Vechiul Testament, una din Noul Testament, din Faptele apostolilor, Scrisorile apostolului Paul sau scrisorile celorlalţi apostoli, psalmul şi un text din evanghelie.

Această parte a Sfintei Liturghii se petrece la pupitru.

Prima lectură: De obicei este luată din Vechiul Testament şi are rolul de a ne introduce în tematica evangheliei. Poate fi citită de oricine, dar clar, rar şi tare.
Psalmul: Este o rugăciune din Vechiul Testament, sub formă poetică. Psalmul se vrea un răspuns la prima parte a cuvântului lui Dumnezeu. Se recită sau se cântă, în funcţie de împrejurări.

A doua lectură: Luată din Faptele apostolilor sau din scrisorile apostolilor. Are rolul de a prezenta soluţii concrete la textul evangheliei. Ca şi prima lectură, poate fi citită de oricine.
Aleluia: Este un cânt de laudă adus lui Dumnezeu şi constituie o invitaţie la a asculta şi primi cu bucurie cuvântului lui Isus din evanghelie.

Evanghelia: Este lectura cea mai importantă a Liturgiei cuvântului, de aceea ne şi ridicăm în picioare. Când se citeşte evanghelia, Isus este cel care ne vorbeşte. Poate fi citită doar de preot sau diacon.

Liturgia Cuvântului

Prima lectură

Lectură din cartea...

...

Cuvântul Domnului 
C: Mulţumim lui Dumnezeu.

Psalmul...

A doua lectură

Lectură din Scrisoarea...

...

C: Mulţumim lui Dumnezeu.
Aleluia...

Evanghelia
P: Domnul să fie cu voi.
C: Şi cu Duhul tău.
P: Lectură din Evanghelia Domnului nostru Isus Cristos după...

C: Mărire ţie, Doamne.

P: În acel timp...

P: Cuvântul Domnului.

C: Laudă ţie, Cristoase.
Omilia sau Predica: După proclamarea textului Evangheliei are loc omilia sau predica. În cadrul acesteia, preotul explică lecturile citite, folosindu-se şi de alte texte ale magisteriului Bisericii, de pilde, istorioare, asemănări, întrebări, rugăciuni, etc. În sens strict, omilia înseamnă explicarea propriu-zisă a cuvântului citit, iar predica are o tematică anume, care poate fi alta decât cea legată de cuvântul citit.
Crezul: La sfârşitul predicii sau omiliei are lor recitarea Crezului. Rolul acestei rugăciuni este acela de a conştientiza în cei prezenţi că ceea ce s-a citit şi explicat anterior, este însuşit şi transformat în viaţă prin credinţă. Textul folosit este cel al Bisericii de la început, propus astfel de către Conciliul de la Niceea (325 d.C.) şi Conciliul de la Constantinopol (381 d.C.).

Rugăciunea credincioşilor: Se mai numeşte şi Rugăciunea universală pentru că aparţine tuturor credincioşilor, nu numai al celor prezenţi, ci şi al celor absenţi, dar care fac parte din Biserică prin Botez.

Schema Rugăciunii credincioşilor este următoarea:

- pentru necesităţile Bisericii;

- pentru papa, episcopi, preoţi şi diaconi;

- pentru mântuirea lumii întregi şi pentru cei care au responsabilităţi în viaţa publică;

- pentru cei care se află în diferite încercări;

- pentru comunitatea din care faceţi parte;

- pentru răposaţi.

Această rugăciune este începută şi sfârşită de către preot.

Omilia sau Predica

Cred într-unul Dumnezeu,

Tatăl atotputernicul, Creatorul cerului şi al pământului,

al tuturor văzutelor şi nevăzutelor.

Cred într-unul Domn Isus Cristos,

Fiul lui Dumnezeu unul-născut,

care din Tatăl s-a născut mai înainte de toţi vecii.

Dumnezeu din Dumnezeu, Lumină din Lumină,

Dumnezeu adevărat din Dumnezeu adevărat,

născut iar nu creat, de o fiinţă cu Tatăl,

prin care toate s-au făcut.

Care pentru noi, oamenii, şi pentru a noastră mântuire,
s-a întrupat de la Duhul Sfânt,
din Maria Fecioara şi s-a făcut om.

S-a răstignit pentru noi sub Ponţiu Pilat,

a pătimit şi s-a îngropat,
a înviat a treia zi, după Scripturi,

şi s-a suit la cer, şade de-a dreapta Tatălui.

Şi iarăşi va veni cu mărire să judece pe cei vii şi pe cei morţi,

a cărui împărăţia nu va avea sfârşit.

Cred în Duhul Sfânt, Domnul şi de viaţă dătătorul,

care de la Tatăl şi de la Fiul purcede,
care împreună cu Tatăl şi cu Fiul este adorat şi preamărit

şi a grăit prin proroci.

Cred într-una, sfântă, catolică şi apostolică Biserică.

Mărturisesc un botez spre iertarea păcatelor,
aştept învierea morţilor 

şi viaţa veacului ce va veni. Amin.

Rugăciunea credincioşilor...

Hrana euharistică

Sfânta Liturghie este reînnoirea gesturilor făcute de către Isus la Ultima sa Cină cu apostolii. De aceea, la altar, sunt purtate pâinea şi vinul, aceleaşi elemente care erau şi pe masa ultimei cine.

În cadrul Rugăciunii euharistice, se aduce mulţumire lui Dumnezeu pentru toate faptele măreţe pe care le-a făcut prin Isus Cristos, Fiul său. Iar la Împărtăşanie, pâinea şi vinul, transformate în Trupul şi Sângele lui Isus, sunt împărţite, aşa cum a făcut şi Isus la Ultima Cină.

Liturgia euharistică încere imediat după încheierea Liturgiei cuvântului.
Preotul, împreună cu ceilalţi slujitori, se îndreaptă spre masa de altar şi o pregătesc pentru primirea darurilor. Potirul, patena şi pixida cu hostii pot fi aduse în procesiune de către persoane din biserică. Pe lângă acestea mai pot fi aduse şi alte daruri, fie în natură, fie în bani, destinate săracilor şi Bisericii.

Preotul, pronunţă asupra pâinii şi a vinului rugăciunile specifice de binecuvântare, apoi, printr-un gest simbolic, spălarea mâinilor, se purifică pentru continuarea jertfei euharistice.

Între timp, dacă este posibil, se poate cânta un cântec adaptat timpului liturgic.
Liturgia euharistică

P: Binecuvântat eşti, Doamne, Dumnezeul universului, fiindcă din dărnicia ta am primit pâinea, pe care ţi-o oferim, rod al pământului şi al muncii oamenilor, care va deveni pentru noi Pâinea vieţii.

C: Binecuvântat să fie Dumnezeu în veci.

P: Binecuvântat eşti, Doamne, Dumnezeul universului, fiindcă din dărnicia ta am primit vinul, pe care ţi-l oferim, rod al viţei-de-vie şi al muncii oamenilor, care va deveni pentru noi băutură spirituală.

C: Binecuvântat să fie Dumnezeu în veci.

P: Rugaţi-vă, fraţilor, pentru ca jertfa mea şi a voastră să fie plăcută lui Dumnezeu, Tatăl atotputernicul.

C: Să primească Domnul jertfa din mâinile tale spre lauda şi mărirea numelui său, spre folosul nostru şi al întregiii sale sfinte Biserici.
P: Te rugăm, Doamne, primeşte cu bunăvoinţă darurile pe care ţi le aduce poporul tău: sfinţeşte-ne prin ele întreaga viaţă şi ascultă-ne rugăciunea pe care ţi-o înălţăm cu evlavie. Prin Cristos Domnul nostru.

C: Amin.
Rugăciunea euharistică
Rugăciunea euharistică: Începe cu un dialog între preot şi credincioşi. Această parte poate fi citită sau cântată. 
Prefaţa: Este o rugăciune de mulţumire adresată lui Dumnezeu-Tatăl, în care sunt amintite câteva din faptele măreţe făcute de Isus pentru noi şi pentru mântuirea noastră: întruparea, patima şi moartea pe cruce, învierea, înălţarea, etc. Această parte, chiar dacă este cântată de către preot, nu se acompaniază cu nici un instrument.

Sfânt: Cu acest cântec, toţi credincioşii prezenţi, se unesc şi împreună cu îngerii, aduc laudă lui Dumnezeu, numindu-l de trei ori „Sfânt”, ceea ce arată că este pe deplin perfect. Aclamaţia „Osana”, ne duce cu gândul la copiii evreilor care strigau astfel când Isus a intrat trimfător în Ierusalim, înainte de patima şi moartea sa. 
Dialogul de la început:
P: Domnul să fie cu voi.

C: Şi cu duhul tău.

P: Sus inimile!

C: Le avem la Domnul.

P: Să mulţumim Domnului Dumnezeului nostru!

C: Vrednic şi drept este.
Câteva motive de mulţumire lui Dumnezeu:
P: Cu adevărat vrednic şi drept, de cuviinţă şi mântuitor lucru este să-ţi aducem mulţumiri pururea şi în tot locul ţie, Doamne, Părinte Sfânt, atotputernic, veşnic Dumnezeu, prin Domnul nostru Isus Cristos.

El născându-se printre oameni, l-a reînnoit pe om, prin pătimirile sale a şters păcatele nostre, prin Învierea sa din morţi ne-a croit cale spre viaţa veşnică, iar prin Înălţarea sa la tine, Părinte, ne-a deschis porţile cerului.

De aceea, împreună cu mulţimile Îngerilor şi ale Sfinţilor, îţi înălţăm cântare de laudă, zicând fără încetare:

Aclamaţia:
C: Sfânt, Sfânt, Sfânt e Domnul Dumnezeul oştirilor cereşti. Pline sunt cerurile şi pământul de mărirea ta. Osana în înaltul cerului! 

Bine este cuvântat cel care vine în numele Domnului. Osana în înaltul cerului!
Momentul solemn al Prefacerii

Prefacerea: După cântarea „Sfânt” urmează cel mai important moment al Sfintei Liturghii, de fapt, esenţa ei: Prefacerea. Tot ce a fost până aici, a fost o pregătire în vederea acestui moment. I se va da o atenţie deosebită prin faptul că toţi se aşează în genunchi şi, în reculegere, privesc cum preotul, rând pe rând, va ridica spre a fi adorate, cele două specii ale pâiniii şi vinului, transformate în Trupul şi Sângele lui Isus.

Invocarea Duhului Sfânt: Prefacerea începe cu invocarea Duhului Sfânt pentru a sfinţi pâinea şi vinul, care vor deveni Trupul şi Sângele lui Isus.

Cuvintele Prefacerii: Urmează amintirea propriu-zisă a momentului transformării pâinii şi vinului în Trupul şi Sângele lui Isus. Acum, preotul, foloseşte aceleaşi cuvinte pe care le-a folosit Isus la Ultima Cină. Ele pot fi găsite în evanghelii, după cum urmează: Mt 26,26-29; Mc 14,22-25; Lc 22, 19,20.
Aclamaţia finală: După pronunţarea cuvintelor Prefacerii, preotul face cunoscut celor prezenţi misterul pe care l-a celebrat, iar cei prezenţi se angajează să facă cunoscut acest mister până la revenirea lui Isus la sfârşitul veacurilor. 
Prefacerea

P: Cu adevărat Sfânt eşti, Doamne, izvorul a toată sfinţenia.

P: Te rugăm, aşadar, sfinţeşte darurile acestea cu roua Duhului tău, ca ele să devină pentru noi Trupul şi Sângele + Domnului nostru Isus Cristos.

P: El, dându-se de bunăvoie spre pătimire, a luat pâinea şi, mulţumind, a frânt-o şi a dat-o ucencilor săi, zicând:

Luaţi şi mâncaţi din aceasta toţi: Acesta este Trupul meu, care se jertfeşte pentru voi.

P: De asemenea, după cină, luând potirul şi, din nou mulţumind, l-a dat ucenicilor săi zicând:

Luaţi şi beţi din acesta toţi: Acesta este potirul Sângelui meu, al noului şi veşnicului legământ, care pentru voi şi pentru mulţi se varsă spre iertarea păcatelor. Faceţi aceasta în amintirea mea. 

P: Misterul credinţei.

C: Moartea ta o vestim, Doamne şi învierea ta o mărturisim, până când vei veni.

 Caracteristica principală a rugăciuniii euharistice este amintirea cuvintelor folosite de Isus la Ultima Cină, cuvinte care devin actuale pentru cei care participă acum la Sfânta Liturghie. Cu alte cuvinte, Ultima Cină se face prezentă acum la Sfânta Liturghie. Când preotul pronunţă cuvintele consacrării, de fapt, Isus, este cel care le pronunţă. Isus, împrumută de la preotul celebrant trupul cu vocea sa, cu tot ceea ce este el şi celebrează Ultima Cină. Sunt patru feluri de rugăciune euharistică. 
Rugăciunea pentru unitate: Rugăciunea de după Prefacere are rolul de a-i face pe cei prezenţi să devină un singur trup şi un suflet pentru a se putea împărtăşi din Trupul şi Sângele lui Isus de pe altar.  
Alte rugăciuni: Urmează o rugăciunea pentru Biserică, pentru membrii ei şi pentru răposaţi, toate, pentru ca, împreună cu Fecioara Maria şi cu toţi sfinţii, să beneficiem de viaţa veşnică şi să-l putem preamări pe Dumnezeu..

Doxologia finală: Este aclamaţia în timpul căreia, preotul ridică Trupul şi Sângele lui Isus pentru a fi văzute de către toţi cei care participă, aducând astfel preamărire Sfintei Treimi.

P: Celebrând, aşadar, moartea şi învierea Fiului tău, îţi oferim, Doamne, Pâinea vieţii şi Potirul mântuirii, mulţumindu-ţi că ne-ai învrednicit să stăm înaintea ta şi să-ţi slujim ţie.

Te rugăm cu umilinţă să ne însoţească Duhul Sfânt pe noi, care ne facem părtaşi de Trupul şi Sângele lui Cristos.

Adu-ţi aminte, Doamne, de Biserica ta răspândită pe întregul pământ, ca să o desăvârşeşti în dragoste, împreună cu părintele nostru papa N., cu Episcopul nostru N. şi cu tot clerul.

Aduţi aminte, Doamne,  şi de fraţii noştri care au adormit în speranţa învierii şi de toţi cei care au răposat în milostivirea ta şi primeşte-i să se bucure de lumina Feţei tale.

Te rugăm, ai milă de noi toţi, pentru ca, împreună cu Fericita Născătoarea de Dumnezeu, Fecioara Maria, cu fericiţii Apostoli şi cu toţi Sfinţii, pe care din veci i-ai iubit, să ne învrednicim a fi părtaşi de viaţa cea veşnică, să te lăudăm şi să te preamărim prin Isus Cristos, Fiul tău.

P: Prin Cristos, cu Cristos şi în Cristos, ţie, Dumnezeule, Tată atotputernic, în unire cu Duhul Sfânt, toată cinstea şi mărirea în toţi vecii vecilor.

C: Amin.
După încheierea momentului Prefacerii şi a rugăciunilor care urmează acesteia, preotul îi îndeamnă pe toţi cei prezenţi, ca, împreună, să spună rugăciunea „Tatăl nostru”.

Este rugăciunea pe care ne-a învăţat-o Isus şi pe care ne-a îndemnat să o spunem mereu. E rugăciunea care ne face să ne simţim cu toţii copii ai lui Dumnezeu, fii ai aceluiaşi Tată ceresc.

După ce îl preamărim pe Dumnezeu în prima parte a acestei rugăciuni, în partea a doua îi cerem pâinea cea de toate zilele. În acelaşi timp îi cerem iertare pentru greşelile noastre dar şi să ne ferească de orice rău.

Urmează apoi rugăciunea prin care preotul cere lui Dumnezeu să fim feriţi de toate relele şi să ne dăruiască pacea sa. Totul se încheie cu ritul păcii, moment în care cei prezenţi îşi strâng mâinile în semn de iubire şi pace frăţească.  

P: Îndemnaţi de porunca Mântuitorului şi povăţuiţi de învăţătura sa dumnezeiască îndrăznim a spune: 

C: Tatăl nostru, care eşti în ceruri, sfinţească-se numele tău, vie împărăţia ta, facă-se voia ta, precum în cer aşa şi pe pământ.

Pâinea noastră cea ce toate zilele dă-ne-o nouă astăzi şi ne iartă nouă greşelile noastre, precum şi noi iertăm greşiţilor noştri. Şi nu ne duce pe noi în ispită, ci ne mântuieşte de cel rău.

P: Mântuieşte-ne, te rugăm, Doamne, de toate relele şi binevoieşte a da pacea în zilele noastre, pentru ca, ajutaţi de milostivirea ta, să fim pururea liberi de păcat şi feriţi de orice tulburare, aşteptând speranţa fericită şi venirea Mântuitorului nostru Isus Ctistos.

C: Căci a ta este împărăţia şi puterea şi mărirea în veci.

P: Doamne Isuse Cristoase, care ai zis Apostolilor tăi: „Pace vă las vouă, pacea mea o dau vouă”, nu privi la păcatele nostre, ci la credinţa Bisericii tale, şi binevoieşte a-i dărui pacea şi unirea după voinţa ta. Care vieţuieşti şi domneşti în vecii vecilor.

C: Amin.

P: Pacea Domnului să fie pururea cu voi!

C: Şi cu duhul tău.

P: Dăruiţi-vă pacea!

După ritul păcii, ca şi Isus la Ultima Cină, preotul ia ostia şi o frânge. Pune o mică bucată în potir pentru a arăta unitatea care există între Trupul şi Sângele lui Isus, timp în care spune câteva rugăciuni cu voce joasă. Corul acompaniază acest ritual cântând „Mielul lui Dumnezeu”.

Urmează apoi momentul arătării Trupului şi al Sângelui lui Isus de către preot, numindu-i fericiţi pe cei care le vor primi. Cei care participă la Sfânta Liturghie, folosindu-se de cuvintele centurionului din evaghelie (Cf Mt 8,8), îşi arată nevrednicia în a primi o aşa de mare Taină.

După împărtăşirea preotului din ambele specii, se vor împărtăşi şi credincioşii. Vor primi Împărtăşania doar cei care s-au spovedit mai întâi, adică cei care nu au păcate de moarte pe suflet. Împărtăşania se dă sub forma Trupului lui Isus, iar dacă este posibil, se poate da şi sub forma Sângelui lui Isus.

După Împărtăşanie, cea mai potrivită mulţumire este cântecul care însoţeşte distribuirea Împărtăşaniei. Dacă nu se cântă, se va păstra un moment de tăcere, timp în care, îi mulţumim lui Dumnezeu pentru darul primit.

C: Mielul lui Dumnezeu, care iei asupra ta păcatele lumii, miluieşte-ne pe noi!

Mielul lui Dumnezeu, care iei asupra ta păcatele lumii, miluieşte-ne pe noi!

Mielul lui Dumnezeu, care iei asupra ta păcatele lumii, dă-ne nouă pacea!

P: Iată Mielul lui Dumnezeu, care ia asupra sa păcatele lumii. Fericiţi cei chemaţi la ospăţul Mielului.

C: Doamne, nu sunt vrednic să intri sub acoperământul meu, dar spune numai un cuvânt şi se va tămădui sufletul meu.

P: Trupul lui Cristos.

C: Amin.

P: Să ne rugăm:

Te rugăm cu umilinţă, Dumnezeule atotputernic, să ne dai harul ca, reînnoiţi prin Tainele tale, să te slujim precum se cuvine printr-o viaţă plăcută ţie. Prin Cristos Domnul nostru.

C: Amin.
Trimiterea

La sfârşitul Sfintei Liturghii, după primirea binecuvântării, are loc trimiterea credincioşilor.

Dacă se consideră oportun, preotul, după rugăciunea de după Împărtăşanie poate face anumite anunţuri, urări sau îndemnuri.

Sfânta Liturghie trebuie să se termine mereu pe un ton de bună dispoziţie, iar credincioşii să fie îndemnaţi să-l păstreze pe Isus în sufletul lor, fie că l-au primit doar în cuvântul ascultat, fie că l-au primit în Sfânta Împărtăşanie.

Caracteristica principală a celor care au luat parte la Sfânta Liturghie trebuie să fie bucuria. Cu ea să se întoarcă acasă, la şcoală, la serviciu, în societate. Este virtutea care înnobilează pe orice om, cu atât mai mult, pe orice creştin.

Ieşirea credincioşilor din biserică poate fi însoţită de un cântec potrivit.

Ritualul de încheiere

P: Domnul să fie cu voi!

C: Şi cu duhul tău.

P: Să vă binecuvânteze atotputernicul Dumnezeu, Tatăl şi Fiul + şi Duhul Sfânt.
C: Amin.

P: Liturghia s-a sfârşit. Mergeţi în pace!

C: Mulţumim lui Dumnezeu.

